《客中春晚》
宋代·柴随亨

依依官柳暗关情，况复听人唱渭城。
半夜客楼闻杜宇，一年春事又清明。
帆开别浦潮如雪，花落东风雨又晴。
光景不留人老去，浮生空自叹云萍。

作者简介：柴随亨（一二二○～？），字刚中，号瞻岵居士，江山（今属浙江）人。宋理宗宝祐四年（一二五六）进士，时年三十七（《宝祐四年登科录》）。曾知建昌军。宋亡，与兄望、弟元亨、元彪俱隐于榉林九磜之间，世称‘柴氏四隐’。著作已佚。明万历中裔孙复贞等搜辑遗稿，编为《柴氏四隐集》。事见清同治《江山县志》卷一一。柴随亨诗，以影印文渊阁《四库全书·柴氏四隐集》为底为本，编为一卷。